— Кожны штам ВПЧ мае свае праявы. Асобныя віды выклікаюць скурныя праявы — папіломы, кандыломы, анагенітальныя бародаўкі — тое, што можа заўважыць сама жанчына ці ўрач любой спецыяльнасці, які яе аглядае. Найбольшую небяспеку для жаночага здароўя ўяўляюць ВПЧ так званай высокай канцэрагеннай рызыкі. Гэта некалькі дзясяткаў штамаў, вылучаных у пэўную групу. Менавіта яны, на жаль, не даюць ніякіх клінічных сімптомаў. Іх выяўляюць толькі з дапамогай лабараторнай дыягностыкі і спецыяльнага гінекалагічнага абследавання, якое ўключае мазкі на цыталогію, на атыпічныя клеткі, кальпаскапію. Пэўныя сімптомы падчас такога даследавання даюць падставу ўрачу-гінеколагу западозрыць ВПЧ высокай канцэрагеннай рызыкі. Тады для ўдакладнення дыягназу мэтазгодная малекулярная дыягностыка метадам ПЦР, які дазваляе выявіць наяўнасць штамаў і колькасць віруса ў біяматэрыяле.